ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ላንስ ኣርምስትሮንግ፡ ካብ ሰማይ ዝወደቐን ዝተሰባበረን ኮኾብ ተጻዋታይ ብሽክለታ 1 ጥሪ 2021 ዛንታ ኣሜሪካዊ ላንስ ኣርምስትሮንግ ሓደ ካብ’ቶም ንሚልዮናት ሰባት ዘደንቐን ዘስደመመን ዘሕዘነን ከምኡ’ውን ዘቖጥዐን ኰይኑ ክሳብ ሕጂ ሰባት ዘዛርብ ዘሎ ዛንታ’ዩ። ዝሓለፈ መስከረም፡ ኣብ ምዝዛም “ቱር ድ’ፍራንስ” - እቲ ዝዓበየ ቅድድም ብሽክለታ ዓለም - ኣብ ክልተ ዝተኸፍለ ዛንታ ናይቲ ህቡብ ተቐዳዳማይ ኣብ ቢቢሲ ቀሪቡ ነይሩ። እቲ ዛንታ “ላንስ” ዘርእስቱ ኰይኑ፡ ቅድሚ 14 ዓመታት እቲ ዉድድር ክሳብ ክንደይ ብላንስ ተዓብሊሉ ከም ዝነበረ፡ ብዓወታቱ ድማ ልዑል ዝና ኣትሪፉ ነይሩ ክነሱ፡ ጸኒሑ ግን ንስፖርት ቅድድም ብሽክለታ ሕማቕ ስም ክረክብ ዝገበረ ሰብ ምንባሩ ዘርዚሩ ኣቕሪቡዎ ኣሎ። እቲ ዛንታ ምክትታሉ ኣገዳሲ ዝዀነሉ ምኽንያት ባህሪ ደቂሰብ ይጸብቕ ይኽፋእ ክሳብ ክንደይ ሕልኽላኽ ምዃኑ፡ ከምኡ’ውን ሓቂ፡ ውዒሉ ሓዲሩ፡ ሓራ ከም ዘውጽእ ስለ ዘርኢ’ዩ። “ቱር ድ’ፍራንስ” ዓመት-ዓመት ዳርጋ ብምሉኡ ኣብ ፈረንሳ ብናይ 21 መድርኻት ተሰንዩ ኣብ ዉሽጢ 23 መዓልታት ዝካየድ፡ ዳርጋ 3,400 ኪ.ሜ ዝሽፍን፡ ኣህላኺ ቅድድም ብሽክለታ ኰይኑ ሓደ ካብ’ቶም ዝለዓሉ ስምን ክብርን ሒዙ ዝርከብ ውድድር’ዩ። ነቲ ውድድር ሰማይ ዜዕረጎ ተወዳዳራይ ድማ ላንስ ኣርምስትሮንግ ከም ዝነበረ ምግላጽ ምግናን ኣይኰነን። ላንስ ካብ 1999- 2006 ብተኸታታሊ ሸውዓተ ናይ “ቱር ድ’ፍራንስ” ዋንጫታት ብምዕታሩ ተገይሩ ዘይፈልጥ ክብረ-ወሰን’ዩ ሰይሩ። እቶም ሸውዓተ ዋንጫታት ድማ፡ ብዘሕዝን ኣገባብ ኣብ ሓደ መዓልቲ ከም ዝሕደግ ተገብረ። እምበኣርከስ ባህሪ ላንስ ፍሉይ ዝዀነሉ ምኽንያት እቲ ንዓለም ውድድር ብሽክለታ ዝቈጻጸር ዝነበረ ተቓዳዳማይ ምንባሩ ዘይኰነስ ካብቲ መድርኽ’ቲ ከመይ ኢሉ ኣጥበልቢሉ ብምውዳቑ’ዩ። ንምዃኑ፡ ሓጥያት ላንስ ኣርምስትሮንግ እንታይ’ዩ?
